Pravice invalidnih oseb na področju elektronskih komunikacij
Invalidne osebe imajo na področju uporabe elektronskih komunikacij pravice,
ki jim v največji možni meri omogočajo nediskriminatorno rabo storitev.
To so zlasti: 1. klic v sili,
2. pregled pravic za lajšanje dostopnosti do uporabe storitev
3. in brezplačen dostop do imenika.
Vsaki invalidni osebi mora biti omogočen klic v sili z uporabo znakovnih jezikov in drugih oblik
negovorjenih jezikov ali vsaj klic v sili s prenosom zapisanega besedila
prek mobilnega telefona invalida, kot je to tehnično izvedljivo.
To morajo invalidnim osebam zagotavljati vsi operaterji elektronskih komunikacij.
Izvajalec univerzalne storitve, to je Telekom Slovenije,
mora invalidnim osebam omogočati še naslednje, z zakonom določene pravice:
1. 50 % popust pri naročnini za dostop do javno dostopnih telefonskih storitev na fiksni lokaciji
za naročnika invalida oziroma uporabnika invalida brez zagotovljenih sredstev
za zadovoljevanje minimalnih življenjskih potreb v višini, ki omogoča preživetje;
2. 50 % popust pri plačilu stroškov priključitve na javno komunikacijsko omrežje na fiksni lokaciji
za končnega uporabnika invalida oziroma naročnika invalida brez zagotovljenih sredstev
za zadovoljevanje minimalnih življenjskih potreb v višini, ki omogoča preživetje;
3. slepi ali slabovidni naročnik invalid se lahko seznani z višino računa z govornimi sporočili
oziroma v takšni elektronski obliki, ki mu omogoča pretvorbo v njemu zaznavno obliko.
Invalidna oseba pa si mora sama zagotoviti ustrezno tehnično opremo;
4. prednostno obravnavo pri priključitvi na javno komunikacijsko omrežje na fiksni lokaciji
in pri odpravi okvare na dostopovnem vodu do lokacije prebivališča invalidne osebe;
5. nakup prilagojene terminalske opreme po nabavni ceni;
6. splošni pogoji za dostop do javno dostopnih telefonskih storitev na fiksni lokaciji
in ustrezajoči cenik morajo biti dostopni v zvočnem in video zapisu oziroma
v takšni elektronski obliki, ki omogoča pretvorbo v obliko, ki jo lahko razbere invalid,
pri čemer si mora ustrezno tehnično opremo zagotoviti invalidna oseba sama.
Prav tako imajo invalidne osebe pravico do brezplačnega dostopa do univerzalnega imenika
za slepe in slabovidne na posebni številki 080 1188.
Dostop do imenikov in imeniške službe mora zagotoviti izvajalec univerzalne storitve TSmedia.
Zagotavljati mora tudi dostop do univerzalne imeniške službe za gluhe ali naglušne
na posebni številki s prenosom zapisanega besedila na mobilni telefon invalida.
V primeru kršitve pravic s področja elektronskih komunikacij, težav pri njihovem uveljavljanju
ali v primeru vprašanj, se lahko invalidne osebe obrnejo na agencijo,
ki ima pristojnosti na področju zagotavljanja in nadzora pravic končnim uporabnikom invalidom.
Invalidne osebe se lahko obrnejo na agencijo prek telefona na številki +386 01 583 63 00,
od ponedeljka do petka med 8.30 in 14. uro ali prek elektronske pošte na info.box@akos-rs.si.
Vsem uporabnikom pa je na voljo brezplačna telefonska številka za pomoč uporabnikom
elektronskih komunikacij 080 27 35 in sicer v ponedeljek, sredo in petek med 9. in 11. uro.